**Istorie Medie Universală (I). Diferențierea modulelor**

Cursul general de istorie medie universală este împărțit în două module: *Evul Mediu Occidental (EMO)* și *Civilizația Occidentului Medieval (COM)*. Studenții de la secțiile de *Studii Europene* și de *Istoria Artei* sunt înscriși automat la primul, respectiv, la cel de-al doilea modul, în vreme ce colegii lor de la secția de *Istorie* pot opta pentru unul dintre ele. Deși, în mod obișnuit, modulele aceluiași curs general sunt separate tematic – chiar și acest curs a fost multă vreme împărțit în *Instituțiile statului/Economie și societate* – în acest an diferențierea este mai degrabă una metodologică și istoriografică. *Evul Mediu Occidental* va aborda dintr-o perspectivă structuralistă, transformările socio-economice, politice și culturale prin care a trecut Europa Occidentală vreme de aproape un mileniu (500-1500). Cel de-al doilea modul, *Civilizația Occidentului Medieval,* va propune o altă perspectivă asupra aceleași perioade, punând mai mult accent pe cultura materială și oferind numeroase studii de caz. Mai simplu spus, materia acoperită de ambele module este aceeași, abordarea însă va fi diferită. În cazul *EMO* prevalează macro-istoria (“întrebări mari asupra unor subiecte ample” – *Care au fost cauzele profunde ale împânzirii spațiului Europei Occidentale cu castele în secolele X-XII*?), în vreme ce la *COM* va fi privilegiată micro-istoria (“întrebări mari asupra unor subiecte mici” – e.g. *Ce putem afla despre lumea medievală studiind un anume castel, de pildă Château-Gaillard*?)

Ambele cursuri încearcă să găsească un echilibru între predarea modulară, al cărei risc este de a prezenta cunoștințe prea izolate și fragmentare, și cea tradițională, centrată pe narațiuni și cronologii. Studenții își vor putea astfel însuși, pe căi și în moduri diferite, un set minimal de cunoştinţe şi de noţiuni de bază ale istoriei medievale universale.[[1]](#footnote-1) Suportul scris al acestui curs, care urmează să fie distribuit studenților la primul seminar, se adresează, în egală măsură, studenților celor trei secții, *Istorie, Studii Europene* și *Istoria Artei*, înscriși la unul din cele două module. Toate celelalte materiale necesare (syllabi, bibliografii, etc.) vor fi disponibile la începutul cursului pe platforma MS Teams.

Pentru a-i ajuta pe studenții de la *Istorie* să aleagă unul dintre cele două module, am așezat în paralele temele de curs și seminar, în două tabele. Din rațiuni organizatorice, opțiunea inițială nu va putea fi schimbată pe parcursul semestrului. Forma finală de evaluare va fi aceeași pentru ambele module: scrierea unui eseu argumentativ pe marginea unui subiect la alegere din două, într-un interval de două ore. Întrucât în acest semestru cursul se va desfășura on-line, examenul va avea loc în același mod. Pe parcursul celor două ore de examen, studenții vor putea să folosească toate materialele pe care le au la dispoziție (notițe de curs și de seminar, cărți, resurse web, etc.), însă plagiatul va fi drastic sancționat.

|  |  |  |
| --- | --- | --- |
|  | **Evul Mediu Occidental** | **Civilizația Occidentului Medieval** |
| **Curs 1** | Ce este Evul Mediu? | Imagini ale Evului Mediu |
| **Curs 2** | De la Antichitate la Evul Mediu: ruptură sau continuitate? (sec. IV-VIII) | Romani și barbari (sec. IV-VIII) |
| **Curs 3** | Evanghelizarea Europei (sec. I-XI) | Sfinți, episcopi și misionari (sec. I-XI) |
| **Curs 4** | Europa carolingiană (sec. VIII-IX) | Renașterea carolingiană (sec. VIII-IX) |
| **Curs 5** | De la veacul întunecat la prima revoluție europeană (sec. IX-XI) | Anul 1000 |
| **Curs 6** | Încastelarea și restructurarea spațiului (sec. XI-XII) | Castele și cavaleri (sec. XI-XIII) |
| **Curs 7** | Occidentul Medieval și Islamul (sec. VIII-XII) | Cruciați și sarazini (sec. VIII-XII) |
| **Curs 8** | Expansiunea Europei Latine (sec. XII-XIII) | Lumea catedralelor (sec. XII-XIII) |
| **Curs 9** | Monarhiile medievale (sec. XI-XIV) | Papi, împărați și regi (sec. XI-XIV) |
| **Curs 10** | Comune urbane și rețele comerciale (sec. XII-XIV) | Călători pe drumul mătăsii (sec. XIII-XIV) |
| **Curs 11** | Literatura medievală (sec. XII-XIV) | Infernul dantesc |
| **Curs 12** | Criza secolului al XIV-lea | Marea Ciumă |
| **Curs 13** | De la Evul Mediu la Renaștere: ruptură sau continuitate? (sec. IV-VIII) | Imagini ale Renașterii |

|  |  |  |
| --- | --- | --- |
|  | **Evul Mediu Occidental** | **Civilizația Occidentului Medieval** |
| **Seminar 1** | Sfântul Ieronim despre căderea Romei | Sfântul Augustin despre creștinism și cultura clasică |
| **Seminar 2** | Botezul lui Clovis în cronica lui Grigore din Tours | Corabia anglo-saxonă de la Sutton Hoo |
| **Seminar 3** | Încoronarea lui Carol cel Mare. | Manuscrise carolingiene |
| **Seminar 4** | Predica de la Clermont și declanșarea primei cruciade. | Guillaume de Tyr despre regatul Ierusalimului |
| **Seminar 5** | Chrétien de Troyes, *Perceval sau Povestea Graalului* | Heloise și Abelard. O poveste de dragoste din veacul al XII-lea |
| **Seminar 6** | Catedrala Notre Dame din Paris | Marco Polo și drumul mătăsii |
| **Seminar 7** | Christine de Pizan și *Cartea cetății doamnelor* | Boccacio despre Marea Ciumă |

1. Pentru că studenții vor urma și alte cursuri generale dedicate perioadei medievale - pentru spațiul islamic, mongol și amerindian (*Istorie medie universală*, an I, semestrul II), pentru lumea bizantino-slavă (*Istoria Bizanțului*, an II, semestrele I și II), pentru lumea otomană (*Istoria otomană*, an II, semestrul II) și, firește, pentru lumea românească (*Istorie medie românească*, an I, semestrele I și II), cursul acesta se concetrează asupra spațiului vest-european, fără însă a neglija interacțiunea cu celelalte civilizații ale Lumii Vechi. [↑](#footnote-ref-1)